**Debretsion Gebremichael** on etiopialainen poliitikko, sekä Tigrayn kansan vapautusrintaman ja Tigrayn alueen johtaja. Tigrayn kansan vapautusrintaman riveissä Debretsion oli mukana kaatamassa Derg-hallintoa vuonna 1991 ja sittemmässä hallinnossa hänellä oli ministerinvirkoja. Debretsionin johtaman Tigrayn alueen kiistat vuonna 2018 valitun pääministeri Abiy Ahmedin keskushallinnon kanssa yltyivät sotilaalliseksi konfliktiksi marraskuussa 2020.

Elämäkerta
----------

Debretsion (vas.) viestintä- ja informaatioministerinä WSIS:n kokouksessa vuonna 2016.
Debretsion Gebremichael syntyi ortodoksiseen perheeseen ja varttui nuorena Shiren kaupungissa Etiopian Tigrayn alueella. Nimi Debretsion tarkoittaa Siioninvuorta ja Gebremichael Mikaelin seuraajaa. Peruskoulussa Debretsionin sanotaan olleen kiinnostunut elektroniikasta, kuten akuista ja radioista. Hän opiskeli Addis Abeban yliopistossa mutta jätti opintonsa kesken 1970-luvulla liittyäkseen Tigrayn kansan vapautusrintamaan (TKVR), joka kävi sotaa Mengistu Haile Mariamin johtamaa Etiopian kommunistista Dergiä vastaan.

TKVR:ssa Debretsion palveli ryhmän tekniikkayksikössä. Ryhmän tehtäviin kuuluivat esimerkiksi Etiopian armeijan viestinnän urkkiminen ja radioliikenteen häirintä. Hän matkusti myös väärennetyn passin avulla Italiaan, jossa hän perusti TKVR:n radioaseman nimeltä *Dimtsi Weyane* ("Vallankumouksen ääni"). TKVR valtasi Tigrayn alueen vuonna 1989, ja sen joukot olivat kaatamassa Derg-hallintoa vuonna 1991. Tigrayn alueen poliitikot saivat huomattavasti valtaa vallankumouksen jälkeen.

Debretsion toimi uuden hallinnon aikana tiedustelupalvelun varajohtajana 1990-luvulla, sekä myöhemmin viestintä- ja informaatioministerinä ja varapääministerinä. TKVR oli osa sittempiä Etiopian hallituskoalitioita, joiden aikana Etiopian eri alueet saivat autonomian. Debretsionin tukijat pitävät hänen merkitystään esimerkiksi Etiopian puhelinverkon laajentamisessa merkittävänä. Hän oli mukana myös useissa eri valtion hankkeissa, joihin lukeutui esimerkiksi Suuren etiopialaisen renessanssin padon rakennuttaminen. Debretsionin kriitikot ovat puolestaan osoitaneet Debretsionin osallisuutta esimerkiksi opposition vakoilussa ja hallinnon vastaisen liikehdinnän tukahduttamisessa esimerkiksi valtionmonopoliasemaa puhelinverkossa hyödyntäen.

Abiy Ahmed valittiin Etiopian pääministeriksi vuosia kestäneiden hallituksen vastaisten mielenosoitusten jälkeen vuonna 2018. Debretsion oli itse tavoitellut pääministerin virkaa, mutta TKVR oli saanut huonoa mainetta korruptiosta ja opposition tukahduttamisesta. Abiyn voittoa ei pidetty yllätyksenä. Debretsionin suhteet uuteen pääministeriin vaikuttivat kuitenkin aluksi hyviltä. Abiy kehui Mekellessä Tigrayssa alueen historiaa Italian ja Egyptin vastaisten sotien aikana. Debretsion kehui omasta puolestaan Abiyn rauhanneuvotteluja Eritrean presidentti Isaias Afwerkin kanssa. Julkisuuden ulkopuoella kasvoivat kuitenkin jännitteet. Abiy lakkautti entisen Etiopian kansan vallankumouksellinen demokraattinen rintaman vuonna 2019 ja sen tilalle perustettiin uusi valtapuolue. TKVR ei liittynyt uuden puolueen riveihin ja Debretsion palasi Tigrayhin.

Syyskuussa 2020 Tigray päätti järjestää aluevaalit keskushallinnon virallisesti koronavirusepidemian takia antamasta kiellosta huolimatta. Keskushallinto piti vaaleja näin laittomina ja se keskeytti maksut Tigrayn hallinnolle lokakuussa. Tigrayn kriisi yltyi sotilaalliseksi konfliktiksi 4. marraskuuta Abiyn määrättyä sotilasoperatiot alueella. Tigrayn pääkaupunki Mekelle kukistui suhteellisen verettömästi ja Abiyn hallinto julisti voittaneensa 28. marraskuuta. TKVR:n taistelijoiden sanottiin kuitenkin vain siirtyneen kaupungeista alueen vuoristoseuduille. Samaan aikaan katosi järjestön johto, heidän joukossaan Debretsion Gebremichael. Tammikuussa 2021 Debretsion antoi nauhoitetun ääniviestin Facebookin kautta, jossa hän kuvaili sotaa kansanmurhamaiseksi viitaten hallituksen joukkoihin kohdistettuihin syytöksiin julmuuksista.

Lähteet
-------

1. 1 2 3 4 5  Ethiopia's Tigray crisis: Debretsion Gebremichael, the man at the heart of the conflict *BBC News*. BBC. Viitattu 22.11.2020. (englanniksi)
2. ↑  Tigray Encyclopaedia Britannica. Viitattu 22.11.2020. (englanniksi)
3. 1 2 3  Ethiopia’s Tigray crisis: The long, medium, and short story *BBC News*. BBC. Viitattu 22.11.2020. (englanniksi)
4. ↑  In Ethiopia, Abiy Ahmed has won the battle but not the war *The Economist*. Viitattu 4.1.2021. (englanniksi)
5. ↑  Tigray crisis: 'Genocidal war' waged in Ethiopia region, says ex-leader *BBC News*. BBC. Viitattu 2.2.2021. (englanniksi)